LA UNION - Agturongen iti national office ti Armed Forces of the Philippines (AFP) idiay Quezon city ti naulila a pamilia ti pimmusay a soldado ti Philippine Army (PA) iti napasamak a rinnupak idiay Basilan a ni 2nd Lt. Jun Corpuz.
Iti pannakiuman ti Bombo Radyo iti ama ti nasao nga opisial a ni Cresencio Corpuz, kinunana nga idi damo ket saanda a mamati iti pamiliana kalpasan a nabasada iti Facebook dagiti mensahe a makipagladingit iti ipupusay ti nasao a soldado a nakiranget kadagiti rebelde nga Abu Sayyaf.
Ditoyda a nagsukimat kadagiti website tapno maberipikar ti impormasion agingga a nakaawatda iti awag manipud iti nangato nga opisial ti PA ket kinumpirmarna ti napasamak.
Segun ken ni Corpuz, agtalinaed pay laeng iti AFP ti bangkay ti anakna sakbay a mayawid iti pagtaenganda idiay Barangay Cabaroan idiay ili ti Bacnotan, La Union.
Kinunana met ti ina ni Lt. Corpuz a ni Elizabeth, a nalaus ti panagladingitda iti napagteng ti anakna.
Inladawanna ti anakna a nasingpet ken nasayaat nga anak gapu ta tumultulong daytoy iti panagadal dagiti kakabsatna.
Naituding koma nga agbakasion ni Lt. Corpuz inton bulan ti Disiembre.
Kabayatanna, uray dagiti nagbalin a mannursuro ti nasao a soldado iti Don Mariano Marcos Memorial State University (DMMMSU) idiay Bacnotan ket malidayan iti napasamak.
Naamuan a maudi a simmarungkar iti pagadalan ni Lt. Corpuz idi kalkalpas ti graduation-da iti Philippine Military Academy (PMA) ita laeng a tawen.
Ni 2nd Lt. Jun Corpuz, 22 ket karaman iti PMA class 2014 wenno Siklab-diwa ket isuna ti rank 13 iti klase.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn